b'\n_START_ARTICLE_\nGloboka venska tromboza\n_START_SECTION_\nDejavniki tveganja\n_START_PARAGRAPH_\nPridobljeni dejavniki tveganja za globoko vensko trombozo so operacije, velike po\xc5\xa1kodbe, dolgotrajna nepomi\xc4\x8dnost ali imobilizacija, rakava in internisti\xc4\x8dna obolenja. Tveganje je zvi\xc5\xa1ano tudi med nose\xc4\x8dnostjo, po porodu in ob uporabi peroralnih kontraceptivov. Pri slednjih je vzrok hiperkoagulabilnosti pove\xc4\x8dana jetrna sinteza faktorjev strjevanja krvi in reducirana sinteza antitrombina III. Pomembna vzroka pridobljenih nagnjenj k trombozi sta s heparinom spro\xc5\xbeen trombocitopeni\xc4\x8dni sindrom in antifosfolipidni protitelesni sindrom. Prirojeni dejavniki tveganja so trombofilije.\n_START_SECTION_\nZdravljenje\n_START_PARAGRAPH_\nZa zdravljenje globoke venske tromboze uporabljamo antikoagulacijska zdravila. Z njimi v akutnem obdobju zmanj\xc5\xa1amo verjetnost nastanka plju\xc4\x8dne embolije, pozneje pa ponovitvene tromboze._NEWLINE_Zaradi hitrega u\xc4\x8dinka zdravljenje za\xc4\x8dnemo s heparinom, potem pa nadaljujemo z dolgotrajnim zdravljenjem s kumarini. Zdravljenje s heparinom traja 5\xe2\x80\x937 dni oziroma do takrat, ko je internacionalno normalizirano razmerje (INR) dva dni zapored nad 2,0. Ciljno obmo\xc4\x8dje je med 2,0 in 3,0, razen pri bolnikih z antifosfolipidnim sindromom, pri katerih je priporo\xc4\x8deni INR med 3,0 in 3,5. Prepre\xc4\x8devanje globoke venske tromboze pred operacijami izvajamo z nizkomolekularnimi heparini.'